## La Filmoteca d’Estiu projecta ‘Emilia Pérez’ de Jacques Audiard

*** La pel·lícula va obtindre el Goya a millor pel·lícula europea i el guardó a millor pel·lícula en els Premis del Cine Europeu**

La Filmoteca d’Estiu projecta el dissabte 23 i el diumenge 24 d’agost, a les 22:30 hores, *Emilia Pérez* de Jacques Audiard. Amb una duració de 132 minuts, la pel·lícula es projecta dins del cicle ‘Collita de premis’, que arreplega els llargmetratges guanyadors en els principals esdeveniments cinematogràfics nacionals i internacionals.

Estrenada en el Festival de Canes, en el qual va aconseguir el Premi del Jurat i el seu elenc femení va guanyar col·lectivament el premi a millor actriu, Emilia Pérez va obtindre el Goya a millor pel·lícula europea i el guardó a millor pel·lícula en els Premis del Cine Europeu.

Protagonitzada per Zoe Saldaña, al costat de l’espanyola Karla Sofía Gascón, Adriana Paz, Selena Gómez i Edgar Ramírez, Emilia Pérez és un singular drama musical en el qual es combinen dos temes tan distints com el narcotràfic i el canvi de sexe.

Rita Mora Castro és una infravalorada advocada mexicana d’un gran bufet que un dia rep una oferta inesperada: ajudar un temut cap d’un càrtel, Juan ‘Manitas’ del Monte, a retirar-se del seu negoci, desaparéixer per sempre i convertir-se en la dona que ell sempre ha somiat ser: Emilia Pérez.

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció comença a les 22:30 hores i la taquilla s’obri a les 21:30 hores. La programació per dies i la venda d’entrades anticipades en línia estan disponibles en la web de l’IVC.

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura, per mitjà de la Filmoteca Valenciana. La seua celebració és possible gràcies a la col·laboració de l’Ajuntament de València, que cedix els jardins del Palau de la Música com a espai de les projeccions.

Fecha: 22/08/2025